Lääne-Virumaal asutati lihaühistu
Suure osa Rakvere Lihaühistu asutajaliikmetest moodustavadki Rakvere Piimaühistu liikmed, kes on aastaid ühiselt toorpiima turustanud.
Rakvere Lihaühistus on praegu 19 liiget, kellest suur osa on ka piimaveisekasvatajad. Lihaühistu tegeleb piima- ja lihaveiste ning piimaveise pullvasikate müügiga.
Rakvere Lihaühistu on huvitatud oma liikmeskonna suurendamisest ja ootab endaga liituma inimesi, kellel jätkub tahtmist ning tegutsemisindu panustada tugeva piirkondliku ühistu arengusse.
Ühistegevuse abil soovitakse koondada suur osa Virumaal müüdavaid loomi, mis loob eeldused saada arvestatavaks partneriks suurtele kokkuostjatele ja lihatööstustele.
Rakvere Lihaühistu tähtsaim koostööpartner on Rakvere Lihakombinaat, kellele müüakse piimaveiste praakloomad.
Lisaks Rakvere lihakombinaadile müüakse elusloomi osaühingule EKSO Calves Trading, Raka Kogumiskeskusele ja EAV Vianco osaühingule. Neile müüakse piimaveiste pullvasikad. Rakvere Lihakombinaadiga soovitakse alustada koostööd ka lihaveiste osas.